Belopolskijbreen

Belopolskijbreen, også skrevet Belepol'skijbreen og i eldre tider Bielopolskibreen,  er en 4,4 km lang og 4,3 km bred, totalt 17 km² stor isbre helt sør på Spitsbergen, Svalbard, i fjellområdet i sørlige Sørkapp Land. Breen strekker seg fra Sørkappfonna og Mønsåsen (414 m) i øst, til Øyrlandet før havet i vest. Sørlig begrensning er mot St. Nikolausfjellet (600 m). I vest skyver breen foran seg to enorme endemorener, blant de største på hele Svalbard. Den nordlige morenen er 5 km lang og meget iøynefallende, selv fra fly. 

Belopolskijbreen har sitt navn etter Aristarkh Apollonovitsj Belopol'skij (1859-1934), russisk astrofysiker, visedirektør og senere daglig leder for Pulkovo-observatoriet. Tidligere hadde Olsokbreen dette navnet.

Referanser 

Breer på Spitsbergen
Sørkapp Land